  Майя Бывальцева 7-тӥ инвожое Удмуртиысь Суредан искусствоосъя музейын Удмуртиысь калык, Россиысь дано суредасьлэн Пётр Ёлкинлэн нимаз адӟытонэз усьтӥськоз. Возьматон солэн 70 арес тырмонэзлы сӥземын, ивортэмын музейлэн сайтаз. Адӟытон элькунысь Йӧскалык лыдӟиськонниен валче радъямын. «О людях и мире» нимам адӟытонэ музейлэн фондъёсысьтыз живопись амалъя быдэстэм ужъёсыз поттэмын. Озьы ик суредась асъетысьтыз графиказэ но живописьсэ сётӥз. Со Вьетнаме, Африкаысь кунъёсы (Анголае, Танзание, Замбие), Индие но Америкае творчествоя командировкаосы ветлон дыръяз быдэстэм ужъёсыз, гурт удысын ужась но Удмуртилэн лулчеберет удысысьтыз тодмо адямиослэн портретъёссы, сюжетэн суредъёс, пейзажъёс но натюрмортъёс. ВАТСАН Пётр Васильевич Ёлкин вордскиз 5-тӥ инвожое 1946-тӥ арын Дэри ёросысь Шудья гуртын. 1969-тӥ арын Удмурт кун университетысь худграфез йылпумъяз, 1979-тӥ арын - СССР-ысь Художествоя академилэн мастерскойёсысьтыз аспирантураез. 1975-тӥ арын СССР-ысь суредасьёслэн огазеяськоназы пыртэмын. 1992–2003 аръёсы Удмуртиысь суредасьёслэн огазеяськонзылэн тӧроез вал. Пётр Ёлкинлэн нимаз адӟытонъёсыз быдэс дуннеын радъяськылӥзы: Москва (Россия), Ханой (Вьетнам), Тампере (Финляндия), Бостон (США). Солэн ужъёсыз Москваысь, Краснодар шаерысь, Тверь улосвылысь, Удмуртиысь музейёсын, Россиысь но кунгож сьӧрысь нимаз адямиослэн бичетъёсазы вань. Пусъемын Россилэн но Удмуртилэн данъетъёсыныз, Удмуртиысь Ленин комсомоллэн премиезлэн лауреатэз но Удмурт элькунлэн Кун премиезлэн лауреатэз. Тегъёс: Лулчеберет Ижкар Музей Удмуртия адӟытон ПётрЁлкин  